
PËR KRIJIMIN E KOMISIONIT MJEKËSOR TË PËRCAKTIMIT TË VERBËRISË

Në mbështetje  të nenit 100 të Kushtetutës dhe të nenit 17  të ligjit  nr. 8098, datë 28.3.1996, “Për statusin e të verbërit”, me propozimin e ministrit të Punës dhe Çështjeve Sociale, Këshilli i Ministrave

V E N D O S I:

1. Krijimin e Komisionit Mjekësor të Përcaktimit të Verbërisë (KMPV), për përcaktimin e personave që përfitojnë nga statusi i të verbërit. Komsioni e ka qendrën në Tiranë dhe është në varësi të Administratës së Përgjithshme të Ndihmës dhe të Shërbimeve Sociale. Numri, përbërja dhe mënyra e funksionimit të komisionit të përcaktohet nga ministri i Punës dhe Çështjeve Sociale.
2. KMPV-ja kryen detyrat dhe ka të drejtat e përcaktuara për KMCAP-në, sipas vendimit nr. 277, datë 18.6.1997, të Këshillit të Ministrave, “Për përfitimin nga statusi i të verbërit”
3. Brenda 6 muajve nga hyrja në fuqi e këtij vendimi, të përfundojnë procedurat e kalimit të përgjegjësive nga KMCAP në KMPV. Ngarkohet drejtori i Administratës së Përgjithshme të Ndihmës dhe të Shërbimeve Sociale të normojë dhe të kontrollojë procesin e kalimit të këtyre përgjegjesive.
4. Kriteret mjekësore, për përfitimin nga “statusi i të verbërit”, janë të veçanta dhe përcaktohen nga Ministria e Punës dhe Çështjeve Sociale dhe nga Ministria e Shëndetësisë.
5. Pagesa e mjekëve, anëtarë të komisionit, në bazë të pjesëmarrjes në çdo komision, i cili mblidhet jo më shumë se dy herë në muaj, të bëhet në masën e përcaktuar nga Këshilli i Ministrave, në vendimin nr. 393, datë 3.9.1992, “Për pagat e punonjësve të institucioneve buxhetore”.
6. Efektet financiare, që rrjedhin nga pagesat për KMPV-në, të përballohen nga fondi i Administratës së Përgjithshme të Ndihmës dhe të Shërbimeve Sociale.
7. Në vendimin nr. 277, datë 18.6.1997, të Këshillit të Ministrave, “Për përfitimet nga statusi i të verbërit”, bëhen ndryshimet si vijon:
a) “Kudo në vendim ku përmendet “KMCAP” (të rrethit përkatës) të zëvendësohet me “KMPV”.
b) Paragrafi i parë, pika 3 të riformulohet:
“Shoqata e të verbërve të Shqipërisë lëshon librezën e verbërisë, si dokument prove për përfitimin nga ligji nr. 8098, datë 28.3.1996, e cila nuk është e njëjtë me librezën e anëtarësisë. Librezat e verbërisë jepen vetëm kur Kryesisë së Shoqatës të së Verbërve të Shqipërisë i vihen në dispozicion nga KMPV-ja, raportet mjekësore dhe dokumentacioni tjetër, i nevojshëm për çdo person.”.
8. Ngarkohen Ministria e Punës dhe Çështjeve Sociale për zbatimin e këtij vendimi.
Ky vendim hyn në fuqi pas botimit në Fletoren Zyrtare.

